PREŠOV. Futbalisti Tatrana Prešov zaznamenali v utorok svoju druhú prehru na ihriskách súperov v aktuálnej sezóne Fortuna ligy.
Zverenci trénera Miroslava Janteka nestačili na domácu Podbrezovú, ktorá do zápasu nastúpila už pod vedením staronového kouča a zároveň rodeného Prešovčana Mareka Fabuľu.
Po výhre 2:0 sa "železiari" v tabuľke priblížili k Tatranu na jeden bod.
Obrovské chybyPrečítajte si tiež:
O výsledku stretnutia rozhodla prvá štyridsaťpäťminútovka, v ktorej Podbrezová strelila dva góly.
"Koňare" inkasovali na začiatku aj na konci polčasu.
"Zápas rozhodli tieto dve situácie, ktoré sme nezvládli. Prvýkrát sme inkasovali po rohovom kope, aj keď sa stále na tieto situácie pripravujeme. Boli určení hráči, ktorí mali osobne na starosti niektorých súperových futbalistov. Z našej strany išlo o ľahostajnosť, ktorá neguje výkon. V závere polčasu nešlo o prvé zlyhanie v tejto sezóne. Po dlhej súperovej prihrávke nebol zvládnutý hlavičkový súboj," okomentoval dva zlomové momenty prvého polčasu tréner Miroslav Jantek
"Ťažko sa potom dá dopracovať k dobrému výsledku, keď zlyháme pri štandardkách alebo pre nekoncentrovanosť v závere polčasu. Verím, že si to chlapci dokážu usporiadať v hlavách tak, aby sa to už konečne prestalo stávať. V tomto stretnutí sa stali obrovské chyby, ktoré dehonestovali celý výkon tímu," pokračoval prešovský kouč.
Druhý polčas bol lepší
V druhom polčase predviedli Šarišania lepší výkon a hrali aktívnejšie. V 64. minúte mali ideálnu príležitosť na zníženie, Erik Streňo však z nariadeného pokutového kopu mieril vedľa brány.
"Domáci už mali nahraté a do útoku sa veľmi nehrnuli. Mali jednu šancu, ale Jožko Talian to výborne zvládol. Škoda, že Erik nepremenil penaltu. Podľa mňa sme nemuseli odchádzať bez bodového zisku Po zmene strán to bolo z našej strany oveľa lepšie. Tak by to malo vyzerať, ak chceme pomýšľať na úspech u súpera. Ale keď zaspíme úvod ako teraz a sme nekoncentrovaní v rozhodujúcej chvíli, je ťažké uhrať dobrý výsledok."
Šarišanom sa opäť strelecky nedarilo, gólový pôst natiahli na tri ligové zápasy v rade.
"To ma mrzí. V Podbrezovej bol motivačný cieľ dať gól, keďže sme ho v lige dlhšie nedali. V zlomových okamihoch musia byť hráči zodpovednejší, situácie treba riešiť s väčším pokojom. Pred penaltou mal šancu Černák, ale nedal. Tak ako zlyhala v určitých situáciách defenzíva, aj v ofenzíve musia byť hráči zodpovednejší a musia vedieť dať gól. Rolo nemôže byť naším jediným strelcom, je potrebné, aby si to rozdelili viacerí hráči. Preto sme ich teraz nabádali k tomu, aby aj stredová formácia bola aktívnejšia, nemôže byť všetko odkázané na jednom hráčovi," tvrdí Jantek.
Anglický týždeň zakončia v nedeľu
Po súboji v Podbrezovej čaká Prešovčanov ďalší duel v nedeľu.
Druhý anglický týždeň v rade zakončia vo svojom prechodnom domovskom stánku v Poprade, kde privítajú AS Trenčín.
Čiernu sériu bez víťazstva pod Tatrami chcú už konečne prerušiť.
"Čaká nás veľmi silný tím, ofenzívne ladený, aj keď toto mužstvo má tiež svoje problémy a dostáva veľa gólov. Na opačnej strane hrajú futbalisti Trenčína útočne a vpredu sa im darí. Nečaká nás nič ľahké, ale musíme využiť svoj potenciál, aby sme sa v Poprade odrazili smerom k bodovému zisku. Zvládnuť zápas v NTC už potrebujeme ako soľ, aby tím dostal novú inšpiráciu," dodal M. Jantek.